**Lanu-tiimin kokousmuistio**

Aika 22.2.2021 klo 9:00-10.10

Paikka Teams

Osallistujat

Elo, Johanna

Hekkala-Vatula, Laura

Hietanen, Mervi

Majuri-Jantunen, Hanna-Leena

Marttinen, Elisa puheenjohtaja ja sihteeri

~~Parjanen, Anni~~

~~Rajamäki, Saija~~

Rikkilä, Jarkko

Tornikoski, Johanna

1. Koronarajoitukset kirjastoissa tällä hetkellä

Jyväskylän, Jämsän ja Tampereen kirjastoissa on tällä hetkellä samankaltaiset rajoitetut palvelut: kirjastosalit ja asiakaspalvelupisteet ovat auki, mutta lehtilukusalit eivät. Pikaista asiointia suositellaan ja tietokoneiden käyttöaika on rajattu 15 minuuttiin.

Muuramessa koronatilanne heikkeni nopeasti, ja tällöin ryhdyttiin pikaisiin rajoittamistoimenpiteisiin. Kirjasto on käytössä itsepalveluperiaatteella ilman asiakaspalvelua. Lehtisaliin pääsee, mutta käyntiaika on rajattu 15 minuuttiin. Koululuokat saavat käydä kirjastossa, mutta ryhmäkäyntejä ei enää pidetä fyysisesti, vaan etänä. Myös omatoimiaukiolo on pois käytöstä.

1. Lanu-foorumi

Käytiin läpi Jarkon kokoama [lanu-foorumin aikataulu ja ohjelma](https://akepike.fi/sanataidetta-digipedaa-ja-varmuutta-esiintymiseen-piken-lanu-foorumi-pe-23-4/). Lanu-foorumi järjestetään 23.4. klo 9-15. Ohjelma on koottu edellisessä lanu-tiimin kokouksessa käydyn ideoinnin, toiveiden ja mietintöjen pohjalta. Sovittiin, että Elisa juontaa foorumin, Hanna-Leena toimii chat-moderaattorina ja Jarkko hoitaa tekniikan.

Päivä alkaa kolmella vartin tietoiskuilla, joiden aiheina ovat: Erte, Lastenkirjastotyön sisältöpakki ja Lukulux. Seinäjoen Erten kuulumisia tulee kertomaan Mervi Heikkilä. Erten kanssa tehtävä yhteistyö on tärkeää, ja säännöllinen kuulumisten vaihto on hedelmällisen yhteistyön perusta. Toisen tietoiskun pitää Tampereen kaupunginkirjaston pedagoginen informaatikko ja Lanu-tiimin jäsen Mervi Hietanen, joka esittelee Lastenkirjastotyön sisältöpakki -projektin lopputulosta. Paketti tulee Liboppiin, ja siinä on käytetty paljon erilaisia sovelluksia ja ohjelmia mm. Padletia, Flingaa ja Seppoa. Yksi paketin keskeisistä sisällöistä tulee olemaan kirjastolaisten haastatteluvideot, jotka nyt ovat editointivaiheessa. Lululux-verkkokäsikirjan tulee briiffaamaan Lukemattomat mahdollisuudet -hankkeen suunnittelija Simo Nieminen. Lukuluxista järjestettiin juuri AkePiken ja hankkeen työntekijöiden toimesta myös 1,5 h esittely, joka löytyy [Piken kirjastoklubin YouTubesta.](https://www.youtube.com/watch?v=3VwvYNtBjNI)

Seuraavana ohjelmassa on vuorossa sanataiteilija Jarna Pihlajamäen 50 minuuttinen osuus koskien hyvinvointikirjoittamista otsikolla: ”Hyvinvointikirjoittamisen ja soveltavan sanataiteen työvälineitä kirjastotyöhön”. Tämän jälkeen on puolen tunnin lounastauko. Lounaan jälkeen on tunnin mittainen kirjallisuusterapia-aiheinen luento. Alkuperäinen kirjallisuusterapia-kouluttaja joutui valitettavasti perumaan tulonsa, mutta Jarkko on ollut yhteydessä hänen suosittelemansa varahenkilöön Espoossa.

Iltapäivällä, klo 12.40-14, on vuorossa digipedagogisen asiantuntijan, Matleena Laakson, luento otsikolla: ”Verkon työkalut lanu-sisältöjen avaamisessa – digistä intoa vinkkausten uudistamiseen”. Keskustelimme, minkälaisia suuntaviivoja antaisimme Matleenan avuksi, mistä näkökulmasta hän koostaisi esityksensä. Mietimme, että esiteltävien sovellusten/työkalujen tulisi olla helppokäyttöisiä ja ilmaisia sekä sellaisia, ettei opettajan tarvitsisi opetella mitään uutta tai kirjautua mihinkään. Esiteltävät työkalut voisivat olla esimerkiksi sellaisia, joista olisi apua oppilaiden aktivointiin ja vastavuoroisuuteen. Lisäksi Elisa kertoi edellisviikkoisista, vinkkaustilanteessa ilmenneistä ongelmista PowerPointin kanssa, ja tästä syystä olisi mielenkiintoista kuulla mahdollisesti jokin vaihtoehtoinen ratkaisu PowerPointille. Matleena tullee esittelemään n. 5-10 erilaista välinettä kuten Flinga, Batlet jne.

Päivän päättää Ohjaamon draamapedagogi Jutta Laino-Tabellin tunnin mittainen esitys ”Iloa ja varmuutta esiintymiseen”. Jutta oli ollut Jarkkoon yhteydessä, ja tarjonnut työpajoja aiheesta, joten tämä osio hoitui kuin itsestään. Työpajoja tunnin aikana tuskin ehditään pitämään, mutta saamme ehkä Jutalta kotitehtäviä liittyen esiintymiseen, esiintymisjännitykseen ja esiintymisvarmuuden saamiseen.

1. Erte-asioita

Mervi Heikkilä järjestää Suomen Ake-koordinaattoreille keskustelutilaisuuksia koskien kansallista lukutaitostrategiaa. AkePiken keskustelutilaisuus on sovittu ajalle 12.3. klo 12.30-14. Jarkko toivoi Lanu-tiimin osallistuvan keskusteluun mahdollisuuksien mukaan.

Erte on julkaissut talvilomahaasteen, jonka materiaalit ovat jaossa [AkePiken sivuilla](https://akepike.fi/erten-talvihaasteen-materiaalit-ja-keskustelu-lukutaitostrategiasta-pe-12-3/). Koitetaan kukin tahoillamme jakaa tietoa haasteesta, ja ottaa sitä kirjastoissa käyttöön mahdollisuuksien mukaan. On hienoa, että Erte on ottanut erilaisten lukukampanjoiden teon osaksi toimintaansa, ja valmiita, tyylikkäitä materiaaleja kannattaakin hyödyntää niin paljon kuin mahdollista!

Erten luotsaaman kansallisen lanu-neuvoston helmikuun tapaaminen peruuntui vähäisen asiamäärän vuoksi. Edellisessä neuvoston kokouksessa käytiin keskustelua yhdenmukaisesta koulun ja kirjaston yhteistyösuunnitelmasta. Neuvostossa ovat lanu-tiimistä mukana Mervi ja Hanna-Leena. Neuvosto on vielä niin uusi asia, että se selvästi hakee vielä muotoaan ja sopivaa toimintatapaa. Pohdimme, että käynnistymishitauden jälkeen Erte on saanut hyvin kiinni erityistehtävästään, ja on saanut selvästi tarttumapintaa toimintaansa. Alueiden välinen vuoropuhelu on auttanut hahmottamaan mihin suuntaan lähteä.

Hanna-Leena on ollut mukana valitsemassa kirjoja valtakunnalliseen e-kirjastoon. Hankkeeseen on saatu tietty, ei kovin suuri budjetti, joka olisi tarkoitus käyttää seuraavien kolmen vuoden aikana Erten johdolla. Valtakunnallista e-kirjastoa voisi ajatella kunkin kirjaston/kimpan oman e-kokoelman lisämausteena, sillä hankittavat lisenssimäärät ovat niin pieniä, ettei niillä voi korvata omia e-hankintoja. Lisenssejä hankittaneen noin 30-50 kappaletta per kirja, mikä ei ole kovin paljon ajatellen, että kirjasto on valtakunnallinen. Valtakunnallisen e-kirjaston alusta ei ole vielä tiedossa.

1. Muita asioita

[Aspa-ajokortti](https://akepike.fi/aspa-ajokortti-on-jokaiselle-kirjastolaiselle-suunnattu-palveluosaamisen-paketti/) on nyt julkaistu, ja ensimmäisiin koulutuksiin on ilmoittautuminen auki. Aspa-ajokortin suoritusten kanssa ei tarvitse pitää kiirettä, sillä ajokortti tulee mahdollisesti olemaan päivittyvä, pidempikestoinen koulutuskokonaisuus.

[Kirjakutsut](https://akepike.fi/kirjakutsut-2021-katso-tallenteet-diat-ja-listat/) on nyt tekstitetty Lingsoft-nimisen yrityksen toimesta. Tekstitettävää tuli yhteensä 581 minuuttia, ja hintaa tekstitystyölle tuli 1600 €. Tekstitykset hoituivat nopeasti ja jouhevasti, ja alkuperäiset Piken kirjastoklubin YouTube-linkit jäivät pysyviksi. Jarkko on yhteydessä Kirjastokaistan Riitta Taarastiin, jonka kautta videot voitaisiin saada Kaistalle nyt, kun ne ovat saavutettavia.

Koko kansa lukee -kampanja on tulossa jälleen maaliskuussa. Tällöin muutamaan e-kirja nimekkeeseen on rajaton käyttöoikeus. Tämän vuoden kirjat eivät ole vielä tiedossa. Toivotaan, että mukana on lasten- ja nuortenkirjoja.

1. Lanu-foorumi 23.4.

Ratkaisukahvit 7.5. klo 9-10.15

Seuraava kokous 17.5. klo 9